Avtale om bruk Digdirs fellesløsninger

Versjon 1.4 gjeldende fra 01.01.2021

# Avtalestruktur for fellesløsninger fra Digdir

Digdir forvalter flere nasjonale fellesløsninger som offentlige virksomheter skal[[1]](#footnote-1) eller kan benytte for å tilby bedre tjenester og effektivisere driften. Før virksomheten kan ta i bruk fellesløsninger fra Digdir, skal bemyndiget representant for virksomheten signere denne avtalen.

Ved signering av denne avtalen vil den offentlige tjenesten som er avtalepart med Digdir få rettigheter i samsvar med dette dokumentet og de til enhver tid gjeldende bruksvilkår for Digdirs fellesløsninger som er tilgjengelige på Samarbeidsportalen. Når virksomheten har tatt i bruk den enkelte fellesløsning vil de tilhørende pliktene begynne å løpe. Dersom det går noe tid mellom signering av denne avtale og implementering av fellesløsningen, er kunden selv pliktig til å gjøre seg kjent med gjeldende vilkår.

# Samarbeid

## Samarbeidsportalen

Samarbeidsportalen er den primære informasjons- og varslingskanalen fra Digdir om fellesløsningene. Digdir forvalter og drifter samarbeidsportalen.

Samarbeidsportalen inneholder blant annet oppdatert teknisk dokumentasjon, kontaktinformasjon, driftsinformasjon, møteinnkallinger og -referater og relevante rapporter og statistikker.

Kunden får tilgang til samarbeidsportalen når avtalen er inngått

Kunden har ansvar for å holde listen over kontaktpunkter i egen virksomhet og annen påkrevd informasjon om egne tjenester oppdatert i samarbeidsportalen. Spesielt viktig er varslingspunkt for kundens tjenester, da dette varslingspunktet vil motta varsler fra Digdir ved kritiske og alvorlige hendelser.

## Styringsråd

Styringsrådet er et rådgivende organ for Digdir og skal særlig behandle viktige saker vedrørende fellesløsningene. Mandat for styringsrådet for Digdirs fellesløsninger er tilgjengelig på samarbeidsportalen.

## Bruksvilkår

Digdir kan endre bruksvilkårene med en måneds varsel. Varsling skjer gjennom samarbeidsportalen. Vesentlige endringer skal forelegges Styringsrådet.

# Digdirs oppgaver

## Difis overordnede oppgaver

Digdir har ansvaret for forvaltning, drift og videreutvikling av fellesløsningene.

Digdir skal ivareta kundenes interesser på en god måte og skal i drift og videreutvikling av fellesløsningene søke å ivareta kundenes samlede og omforente behov.

# Taushetsplikt

Forvaltningslovens taushetspliktbestemmelser kommer til anvendelse for Digdir, kunden og eventuelle underleverandører partene benytter.

Partene, og eventuelle underleverandører, skal ta nødvendige forholdsregler for å hindre at uvedkommende får innsyn i eller kan bli kjent med taushetsbelagt materiale eller informasjon.

Om nødvendig skal det undertegnes taushetserklæring. Det skal i tilfelle angis hvilke opplysninger som omfattes av taushetsplikten, og hvordan den skal ivaretas.

Taushetsplikten gjelder også etter tjenestenes opphør. Ansatte eller andre som fratrer sin tjeneste hos en av partene eller deres underleverandører, skal pålegges å bevare taushet om forhold som er nevnt ovenfor, også etter fratredelsen.

# Kundens bruksrettigheter

Kunden har en ikke-eksklusiv rett til å benytte fellesløsningene etter aksept av disse bruksvilkår for Digdirs fellesløsninger. Bruksretten er saklig begrenset til formålet med den enkelte fellesløsning, de rettigheter som følger av bruksvilkårene og underliggende avtaler, samt god forvaltningsskikk.

# Mislighold

## Reklamasjon

Hvis en part ikke følger opp plikter og ansvar som følger av bruksvilkår for Digdirs fellesløsninger anses dette som mislighold.

Den part som mener det foreligger mislighold, skal dersom man ønsker å gjøre misligholdet gjeldende, reklamere skriftlig til den annen part uten ugrunnet opphold.

## Rett og plikt til retting av mislighold

Den part som har misligholdt sine plikter etter vilkårene, har rett og plikt til å utbedre forholdet så raskt som praktisk mulig.

Ved vesentlig mislighold fra kunden kan Digdir koble tjenesten fra fellesløsningene inntil kunden har dokumentert overfor Digdir at misligholdet er rettet.

## Erstatning

### Digdirs erstatningsansvar

Digdir er ikke ansvarlig for tap som kunden lider på grunn av mislighold eller feil i fellesløsningene med mindre dette skyldes vesentlig mislighold, og det foreligger grov uaktsomhet eller forsett fra Digdirs side.

Ansvaret er under enhver omstendighet begrenset til kundens direkte tap og oppad begrenset til kr 20 000 per skadetilfelle. Digdirs ansvar for feil begått av leverandører er uansett begrenset til det beløp som Digdir oppnår fra leverandøren som erstatning for kundens tap i hvert enkelt tilfelle.

### Tap som følge av mislighold eller feil hos Digdirs leverandører

Kundens tap som skyldes mislighold eller feil hos en leverandør som Digdir har avtale med, vil i henhold til avtale mellom Digdir og leverandøren kunne regnes som direkte tap som utløser krav på erstatning fra leverandøren.

Leverandørens erstatningsansvar må vurderes konkret i hvert enkelt tilfelle. Kunden må fremsette sitt krav for Digdir, som vurderer om det er grunnlag for å fremme krav mot leverandøren.

### Avgrensning mot indirekte tap

Det kan ikke kreves dekning for indirekte tap, med mindre det foreligger forsett.

# Endring av bruksvilkårene

Digdir skal ved vesentlig endring av bruksvilkår for Digdirs fellesløsninger fremlegge endringsforslag til behandling i styringsrådet.

Kunden kan fremsette forslag om endring av bruksvilkårene skriftlig til Digdir. Dersom Digdir støtter forslaget, skal Digdir fremlegge endringsforslaget til behandling i styringsrådet.

Digdir skal informere om endringer i bruksvilkårene på samarbeidsportalen.

# Oppsigelse

Digdir kan ikke avvikle fellesløsningene uten at det foreligger instruks fra et overordnet organ om avvikling av eller overdragelse av forvaltningsansvaret for den aktuelle fellesløsning. Avvikling/overdragelse skal i slike tilfeller skje med ett års skriftlig varsel.

Avvikling kan skje for den enkelte fellesløsning eller alle samlet. Opplysninger som på opphørstidspunktet er lagret i fellesløsningene på vegne av den enkelte kunde, behandles som fastsatt i bruksvilkår for Digdirs fellesløsninger.

Kunden kan si opp sin bruk av fellesløsningen(e) med èn måneds skriftlig varsel.

Kunder som opphører skal si opp sin bruk av fellesløsningen(e) med én måneds skriftlig varsel. Dersom Digdir ikke mottar slik oppsigelse vil de bli automatisk fjernet.

# Tvisteløsning

Eventuelle konflikter eller uenigheter mellom partene knyttet til samarbeidet skal søkes løst gjennom dialog mellom partene.

Dersom situasjonen ikke blir avklart ved dialog mellom partene innen rimelig tid og kunden er en statlig enhet, skal situasjonen avklares utenrettslig og på alminnelig forvaltningsmessig måte.

Dersom situasjonen ikke blir avklart ved dialog mellom partene innen rimelig tid og kunden er en selvstendig juridisk person, kan søksmål reises for de alminnelige domstoler. Sogn og Fjordane tingrett vedtas som rett verneting.

1. Jfr. Digitaliseringsrundskrivet H-/2017 [↑](#footnote-ref-1)